ଆଶାରେ ଅଟକିଲା '୧୫୦' ଆସ୍ଫାଳନ\nଭୁବନେଶ୍ୱର, ୧୮।୧୨ (ସ୍ବ.ପ୍ର.)-ଗୁଜରାଟ ନିର୍ବାଚନ ଫଳାଫଳ ପ୍ରମାଣିତ କରି ଦେଇଛି ଯେ କାହା\nଆଶାରେ ଅଟକିଲା '୧୫୦' ଆସ୍ଫାଳନ\t December 18th, 00:00 AM December 18th, 00:00 AM\nଭୁବନେଶ୍ୱର, ୧୮।୧୨ (ସ୍ବ.ପ୍ର.)-ଗୁଜରାଟ ନିର୍ବାଚନ ଫଳାଫଳ ପ୍ରମାଣିତ କରି ଦେଇଛି ଯେ କାହାର ଆକଳନ କିମ୍ବା କାହାର ଆସ୍ଫାଳନ ସପକ୍ଷରେ ଜନତାର ମତ ସମାନ୍ତରାଳ ଭାବେ ଗତି କରେ ନାହିଁ। ଜନସାଧାରଣ କାହା ସପକ୍ଷରେ ଅଛନ୍ତି ତାହା କେବଳ ପ୍ରକାଶିତ ଭୋଟ ଫଳାଫଳ ହିଁ ସାବ୍ୟସ୍ତ କରେ। ଗୁଜରାଟ ନିର୍ବାଚନ ପରବର୍ତ୍ତୀ ଏକ୍ଜିଟ୍ ପୋଲ ଯେଉଁ ଆକଳନ କରିଥିଲା ତାହା ମଧ୍ୟ ପୂର୍ବ ନିର୍ବାଚନଗୁଡିକ ପରି ସଂଖ୍ୟାତ୍ମକ ଦୃଷ୍ଟିରୁ ଅସତ୍ୟ ପ୍ରମାଣିତ ହେଲା। ସର୍ବୋପରି ଏହି ରାଜ୍ୟରେ ଏଥର ଶାସକ ଭାରତୀୟ ଜନତା ପାର୍ଟି (ଭାଜପା) ୧୮୨ରୁ ୧୫୦ ଆସନ ଜିତିବ ବୋଲି ଦଳର ରାଷ୍ଟ୍ରୀୟ ଅଧ୍ୟକ୍ଷ ଅମିତ ଶାହ କରିଥିବା ଆସ୍ଫାଳନକୁ ମଧ୍ୟ ଲୋକେ ଗ୍ରହଣ କରିନାହାନ୍ତି। ଗୁଜରାଟରେ ଭାଜପା ବିଜୟୀ ହୋଇ ଲଗାତର ଭାବେ ଷଷ୍ଠଥର ସକାଶେ ସରକାର ଗଠନ କରିବାକୁ ଯାଉଥିଲେ ମଧ୍ୟ ପୂର୍ବର ସଂଖ୍ୟାକୁ ଏଥର ଛୁଇଁପାରିନାହିଁ ଦଳ। ନବ ନିର୍ବାଚିତ କଂଗ୍ରେସ ଅଧ୍ୟକ୍ଷ ରାହୁଲ ଗାନ୍ଧୀଙ୍କ 'ସୋସିଆଲ ଇଞ୍ଜିନିୟରିଂ' ଫର୍ମୁଲା ଭାଜପାକୁ ୯୯ ଆସନରେ ସୀମିତ କରିଦେଇଛି। ଦଳିତ, ଓବିସି ଓ ପଟିଦାରଙ୍କୁ ସାଙ୍ଗରେ ନେଇ ଗୁଜରାଟ ନିର୍ବାଚନକୁ ଓହ୍ଲାଇଥିବା ରାହୁଲ କଂଗ୍ରେସକୁ କ୍ଷମତାସୀନ କରିପାରି ନ ଥିଲେ ମଧ୍ୟ ଭାଜପା ସହ କଡା ଟକ୍କର ଦେଇ ଅମିତ ଶାହଙ୍କ ଆସ୍ଫାଳନରେ ପାଣି ଢାଳି ଦେଇଛନ୍ତି। ଗୁଜରାଟରେ ୧୯୯୫ରୁ କ୍ଷମତା ବାହାରେ ରହିଛି କଂଗ୍ରେସ। ଦଳୀୟ ଅନ୍ତର୍ଦ୍ୱନ୍ଦ୍ୱ ଓ ନେତୃତ୍ୱ ପାଇଁ ବାଡ଼ିଆପିଟା ଏହି ଦଳକୁ ରାଜ୍ୟରେ ସଫଳ ହେବାକୁ ଦେଉନାହିଁ। ଗତ ରାଜ୍ୟ ସଭା ନିର୍ବାଚନର ଅବ୍ୟବହିତ ପୂର୍ବରୁ ଶଙ୍କର ସିଂ ବାଘେଲାଙ୍କ ବିଦ୍ରୋହ, କେତେଜଣ ବିଧାୟକଙ୍କ ସହ ଦଳ ତ୍ୟାଗ ଭଳି ଘଟଣା କଂଗ୍ରେସକୁ ଅଧିକ କ୍ଷତିଗ୍ରସ୍ତ କରିଥିଲା। ଏହା ସତ୍ତ୍ୱେ ଦଳ ଅହମ୍ମଦ ପଟେଲଙ୍କୁ ଜିତାଇ ରାଜ୍ୟ ସଭା ପଠାଇବା ସକାଶେ ସମର୍ଥ ହୋଇଥିଲା, ଯାହା ଶାସକ ଭାଜପା ସକାଶେ ଶକ୍ତ ଧକ୍କା ସଦୃଶ ଥିଲା। ଏହି ନିର୍ବାଚନର ଫଳ ପ୍ରକାଶ ପାଇଁ ରାତିଅଧିଆ ଡ୍ରାମା କେନ୍ଦ୍ରର ମୋଦି ସରକାରଙ୍କ ଇଙ୍ଗିତରେ ଚାଲିଥିଲା ବୋଲି ଅଭିଯୋଗ ଉଠିଥିଲା। ଏପରି କି ଫଳ ପ୍ରକାଶ ସକାଶେ ଭାଜପା ଏବଂ କଂଗ୍ରେସ ବିଳମ୍ବିତ ରାତିରେ ନିର୍ବାଚନ କମିଶନଙ୍କ ଦ୍ୱାରସ୍ଥ ହୋଇଥିଲେ। ଏହି ନିର୍ବାଚନରେ କଂଗ୍ରେସ ପ୍ରାର୍ଥୀ ଅହମ୍ମଦ ପଟେଲଙ୍କ ବିଜୟ ଭାଜପା ସକାଶେ ଏକ ଝଟକା ଦେଇଥିଲା। ଏହା କଂଗ୍ରେସର ମନୋବଳକୁ ବୃଦ୍ଧି କରିଥିଲା। ବିଧାନସଭା ନିର୍ବାଚନର ଅବ୍ୟବହିତ ପୂର୍ବରୁ ଅମିତ ଶାହ ଏଥର ଦଳ ୧୫୦ ଆସନ ପାଇବ ବୋଲି ଆସ୍ପର୍ଦ୍ଧା ଦେଖାଇଥିଲେ। ନିଜ ରାଜ୍ୟରେ ଏଭଳି ଅହଙ୍କାର ପ୍ରକାଶର ଏକମାତ୍ର କାରଣ ଥିଲା କଂଗ୍ରେସର ଦୁର୍ବଳ ସ୍ଥିତି। ନିର୍ବାଚନରେ କଂଗ୍ରେସ କାହାକୁ ଆଗରେ ରଖି ପାରି ନ ଥିଲା। ବରଂ ରାହୁଲ ନିଜେ ଗୁଜରାଟ ନିର୍ବାଚନର ମଙ୍ଗ ଧରିଥିଲେ। ରାଜ୍ୟ ସଭା ସଦସ୍ୟ ଅହମ୍ମଦ ପଟେଲଙ୍କୁ ସାଙ୍ଗରେ ନିଆଯାଉଥିଲେ ମଧ୍ୟ ତାଙ୍କର ନାମ ଆଗକୁ ଆସୁ ନ ଥିଲା। ଅନ୍ୟପକ୍ଷରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ବର୍ତ୍ତମାନର ମୁଖ୍ୟମନ୍ତ୍ରୀ ବିଜୟ ରୁପାନୀଙ୍କୁ ଆଗରେ ରଖିଥିଲେ ମଧ୍ୟ ପ୍ରଚାର ମଙ୍ଗ ନିଜେ ଧରିଥିଲେ। ଅର୍ଥାତ୍ ଏଥରର ଗୁଜରାଟ ନିର୍ବାଚନ ବସ୍ତୁତଃ ଥିଲା ମୋଦି ବନାମ ରାହୁଲ। ଏହା ରାହୁଲଙ୍କର ବ୍ୟକ୍ତିତ୍ୱକୁ ଅଧିକ ଦୃଢ କରିଥିଲା। ଅନ୍ୟପକ୍ଷରେ ମୋଦିଙ୍କ ଏଥର ପ୍ରଚାର ଧାରାକୁ ଲକ୍ଷ୍ୟ କଲେ ସେ ରାଜ୍ୟସ୍ତରକୁ ଓହ୍ଲାଇ ଆସିଥିଲେ ବୋଲି ରାଜନୈତିକ ମହଲରେ ଆଲୋଚନା ହେଉଥିଲା। ଗୁଜରାଟ ନିର୍ବାଚନ ପ୍ରକ୍ରିୟା ଅବ୍ୟାହତ ରହିଥିବାବେଳେ ଦଳରେ ରାହୁଲଙ୍କ ପଦୋନ୍ନତି ଘଟିଥିଲା। ଗତ ୧୬ ତାରିଖରେ ସେ ବିଧିବଦ୍ଧ ଭାବେ ଦଳର ମଙ୍ଗ ଧରିଛନ୍ତି। ଏହି ପରିପ୍ରେକ୍ଷୀରେ ଗୁଜରାଟ ନିର୍ବାଚନରେ କଂଗ୍ରେସ ପୂର୍ବାପେକ୍ଷା ଆସନ ସଂଖ୍ୟା ବୃଦ୍ଧି କରି ରାହୁଲଙ୍କ କ୍ରମବର୍ଦ୍ଧମାନ ଦକ୍ଷତାର ପ୍ରମାଣ ଦେଇଛି। ଅନ୍ୟପଟେ ଭାଜପାର ପୂର୍ବାପେକ୍ଷା ଆସନ ସଂଖ୍ୟା କମିବା ମୋଦିଙ୍କ ଲୋକପ୍ରିୟତା ହ୍ରାସର ସଂକେତ ବୋଲି ତଥ୍ୟାଭିଜ୍ଞ ମହଲ ମତ ଦେଉଛନ୍ତି। ଭାଜପାର ବିଜୟ ସତ୍ତ୍ୱେ ଆସନ ବିପଯର୍ର୍ୟୟର ବିଭିନ୍ନ କାରଣ ରହିଛି। ପ୍ରଥମତଃ ପଟିଦାର ଆନ୍ଦୋଳନ ଏବଂ ଦ୍ୱିତୀୟତଃ ଜିଏସ୍ଟି। ହାର୍ଦ୍ଦିକ୍ ପଟେଲଙ୍କୁ କଂଗ୍ରେସ ନେତା ରାହୁଲ ନିଜ ଆଡ଼କୁ ଟାଣି ନେବାରେ ସମର୍ଥ ହୋଇଥିଲେ। ପ୍ରକାଶ ଯେ, ରାଜ୍ୟର ୧୪ ପ୍ରତିଶତ ପଟେଲ ସମ୍ପ୍ରଦାୟ ଭାଜପାର ଦୃଢ ସମର୍ଥକ। ମାତ୍ର ଏଥର ଏହି ସମ୍ପ୍ରଦାୟର ଯୁବବର୍ଗ ହାର୍ଦ୍ଦିକ ପଟେଲଙ୍କ ପାଇଁ କଂଗ୍ରେସ ଆଡକୁ ଢଳିଗଲେ। ଅନ୍ୟ ପଛୁଆ ବର୍ଗ (ଓବିସି) ୪୯ ପ୍ରତିଶତ ଭୋଟର ମଧ୍ୟରେ ବିଭାଜନ ଦେଖିବାକୁ ମିଳିଲା। ଅଧା ଭାଜପା ଆଡକୁ ଢଳିବାବେଳେ ଅଧା କଂଗ୍ରେସ ସପକ୍ଷରେ ରହିଥିଲେ। ମୋଟ ୧୦ ପ୍ରତିଶତ ମୁସଲମାନ ଭୋଟ କଂଗ୍ରେସ ସପକ୍ଷରେ ରହିଥିଲେ ମଧ୍ୟ ତନ୍ମଧ୍ୟରୁ କିଛିଟା ଭାଜପା ଆଡକୁ ଯାଇଥିବା ଅନୁମାନ କରାଯାଏ। ଏତଦ୍ବ୍ୟତୀତ ୧୨ ପ୍ରତିଶତ ଆଦିବାସୀ ଓ ୭ ପ୍ରତିଶତ ଦଳିତ ଭୋଟ ଉପରେ କଂଗ୍ରେସର କବ୍ଜା ରହିଥିଲା। ଏହାସତ୍ତ୍ୱେ ଭାଜପା ପାଇଁ ସବୁଠାରୁ ଚିନ୍ତାଜନକ ଥିଲା ଜିଏସ୍ଟିକୁ ବିରୋଧ କରୁଥିବା ଗୁଜରାଟର ବ୍ୟବସାୟୀ ଗୋଷ୍ଠୀ। ନିର୍ବାଚନ ପ୍ରକ୍ରିୟା ଅବ୍ୟାହତ ଥିବା ସମୟରେ କେନ୍ଦ୍ର ସରକାର ଜିଏସ୍ଟି ପରିଷଦର ବୈଠକ ଡାକି ଅନେକ ସାମଗ୍ରୀକୁ ଉଚ୍ଚ ସ୍ଲାବରୁ ହ୍ରାସ କରିଥିଲେ। ଉଦ୍ଦେଶ୍ୟ ଥିଲା ବ୍ୟବସାୟୀ ଗୋଷ୍ଠୀଙ୍କୁ ସନ୍ତୁଷ୍ଟ କରି ଭୋଟ ହାତେଇବା। ଏସବୁ ପଛରେ ମୁଖ୍ୟ ଉଦ୍ଦେଶ୍ୟ ଥିଲା ଅମିତ ଶାହଙ୍କର ୧୫୦ ସଂଖ୍ୟା ହାସଲର ଆସ୍ଫାଳନ। ମାତ୍ର ଗୁଜରାଟ ଭୋଟର ସେହି ଆସ୍ଫାଳନକୁ ଆଶାରେ ସୀମିତ କରି ଦେଇଛନ୍ତି।
